Protocole Crèches 2020

Article 1

Touti li santoun, fran l'Enfantoun e li besti, déuran agué un masco sus la bouco e lou nas . Aquèu masco sara remplaça touti li tres jour ..

Article 2

Lou noumbre de santoun sara lou men que se pòu . Li pescaire, cassaire, jougaire de bocho o de carto, lou consè e tamben lou cura an ren à faire dins uno crècho . Fau ben se metre dins la testo que mai i aura men de mounde, men i aura mai de risco de countaminacioun .

Article 3

La distanci entre dous santoun prochi l'un de l'autre sara egalo o supériouro à la mita de la soumo de la taio di dous santoun .

Aquèu articlo regardo pas San Jousè, la Santo Vierge Mario e l'Enfantoun que soun dins la memo boutiholo .

Article 4

Li santoun déuran estre dins li mai de dès-e-vuech an, fran l'Enfantoun que, senso èu, sarié pas uno crècho .

Lou pichoun de l'avugle es councerna : se l'avugle pòu pas agué soun drole emé éu, li dounaran un chin que se dira qu'es un chin d'avugle .

Li santoun déuran estre tamben dins li men de seissanto-cinq an . Aquèlo dispousicioun regardo d'en particulié l'Angi, li pastre e li santoun que li disoun li viei .

L'agi di farandoulaire sara countourroula, que devon estre ni jouine ni viei .

Article 5

Li Rei, que vènon d'un païs qu'es pas dins l'espàci Schengen, déuran agué la provo d'un test negatiéu au Covid 19 ; déuran piéi estre mes dins uno quarentèno de quinge jour .

Article 6

Li camèu di Rei soun pas amés ; per lis autre besti, mai n'en a men, mai vau mies . Evidentamen, l'ase e lou biòu soun aceta, estènt que soun dous persounagi essentiau .

Touti li besti déuran agué un certificat médicàu remes per un vétérinàri assermenta .

Article 7

Li santoun déuran se lava li man à cha matin emé uno gélarèio idro-alcoulico .

Vàudrié mies que sieguèsse Pilato que li fague veire coumo fau faire .

L'aspiratour sara passa un cop per semano sus la mousso .